Gentleman

***Gentleman*** () — першы студыйны альбом беларускага інды-рок і паўэр-поп гурту «Hair Peace Salon», выпушчаны 21 сакавіка 2012 году. Кампакт-дыск зьмяшчае 10 трэкаў, запісаных у пэрыяд 2009—2012 гадоў. Усе песьні былі напісаны Алегам Вялем і Канстанцінам Карманам.

## Гісторыя
### Пачатак працы. Happy for a While
Напрыканцы 2009 году падчас прэзэнтацыі кліпу «In Tune» на «Experty.by» было абвешчана, што гурт «Hair Peace Salon» пасьля пературбацыяў у складзе пачаў працу над новым альбомам. Вясной 2010 году ў інтэрвію кітайскаму часопісу «我爱摇滚乐» () удзельнікі гурту патлумачылі свой падыход да грунтоўнай працы: *«Да нядаўняга моманту мы проста не лічылі патрэбным запісваць паўнафарматную кружэлку, але цяпер упарта працуем у гэтым кірунку»*.

Першы сынгл з будучага альбому пад назвай «Happy for a While» () быў выпушчаны спачатку на кітайскім рынку з асаблівай для рэгіёну вокладкай 5 красавіка 2010 году. Рэліз свайго новага EP на радзіме ж гурт вырашыў прымеркаваць да Дню касманаўтыкі, бо, як паясьнілі выбар даты для «Tuzin.fm» музыкі, *«нашы новыя песьні якраз аб’ядноўвае адвечнае імкненьне чалавеку да новага, да заваяваньня нязьведаных абшараў». «Мэта такіх падарожжаў — гэта доўгачаканае імгненьне шчасьця, пасьля якога зноў трэба рухацца наперад, каб пасьпець больш, хоць часу ўсё менш…»* — пісаў пра «Happy for a While» «Ultra-Music».

Сынгл зьмясьціў дзьве новыя песьні «Happy for a While» і «Out of Time», і яго можна было бясплатна спампаваць з сайту гурту. Выпуск азнаменаваў музычны зрух гурту ад мэлянхоліі брытанскага року ў бок паўэр-попу, і, як увесну паведаміў «Experty.by» вакаліст-клявішнік Канстанцін Карман, суцэльны музычны альбом павінен быў выйсьці ўжо наступнай восеньню. Бубнач Уладзімер Агаян падчас працы над новымі фанаграмамі выказаў думку, што магчыма ў запісу будуць прымаць удзел і запрошаныя музыкі, таму што ўчатырох *«не заўсёды атрымліваецца рэалізаваць усе задумкі».

Песьні з сынглу, як і зьменены [[дрэс-код]] музыкаў, былі прадстаўлены 10 красавіка ў клюбе «Broadway» у рамках прэм’ернага шоў пры падтрымцы «[[Drum Ecstasy]]», «Кассиопеи», «The Stampletons» ды іншых артыстаў. Карэспандэнт «Ultra-Music» Андрэй Пятакоў стаў сьведкам новага вобразу гурту, акрэсьленага *«піжамнай чацвёркай»*, а таксама адным з першых пачуў сьвежы рэмікс, які трапіць на тэматычны самотнік да альбому восеньню. Шырокай публіцы новыя аблічча і больш жвавыя сьвежыя творы былі прадстаўлены ў чэрвені падчас удзелу ў музычным шоу каналу «[[Сталічнае тэлебачаньне]]» «Зорны рынг».

=== Rolz’n’Rulz і HPS Remixed ===
Другі сынгл з альбому «[[Rolz’n’Rulz]]» (), у якім пяецца пра прыродазнаўчыя й надуманыя ўмоўнасьці, якія абмяжоўваюць або надзяляюць людзей правамі, быў выдадзены 15 верасьня 2010 году. Рэцэнзент «Experty.by» Антон Серанкоў учуў у сьпеве больш [[рок-н-рол]]авых матываў, чым зыходна задуманых паўэр-попаўскіх, і заключыў: *«Гэта страшна бадзёрая, заразьліва радасная песьня з яснай мэлёдыяй і энэргічнымі гітарамі, зробленая наколькі проста, настолькі й са шчырым энтузіязмам»*. Крытык «ej.by» [[Зьміцер Падбярэскі|Зьміцер Падбярзскі]], які прыйшоў да высновы, што музыкі вельмі моцна пераасэнсавалі паняцьце рок-н-ролу ў сваім сынгле, напісаў: *«„Rolz’n’Rulz“ — адна з тых песень, у якіх гурт з гэтак няпростай назвай цалкам пераканаўча дэманструе сваё ўменьне выразна арганізаваць музычны матэрыял і ці ледзь не ў першую чаргу — вакальныя партыі й падаць яго адпаведным чынам».

Выпуск сынглу быў падтрыманы экспэрымэнтальным самотнікам «HPS Remixed» (), на які трапілі 6 песень зь дзьвюх апошніх сынглаў у транс, драм-н-бэйс, даўнтэмпа ды іншых стылёвых апрацоўках ад шэрагу дыджэяў менскай электроннай сцэны, да якіх зьвярнуліся ў выніку пройгрышу ў конкурсу «Bonobo». Як успаміналі музыкі для «Kyky.org», слухачы дасьледавалі старонку гурту на «Last.fm», выявілі «заскробленыя» біркі й сталі пісаць лісты й пытацца пра рэміксы. «*Гітарныя партыі ў „Hair Peace Salon“ мне прыйшліся даспадобы, таму я пайшоў на экспэрымэнт з ламанымі рытмамі. Атрымаўся дынамічны рэмікс, які вельмі розьніцца па канцэпцыі ад арыгіналу*», — казаў аўтар аднаго з рэміксаў DJ Rog. *«Супрацоўніцтва атрымалася цікавым,* — апавёў „Tuzin.fm“ Алег Вяль, лідэр гурту. — *Вобразнае бачаньне гэтых людзей аказалася вельмі блізкім нашаму».*

Віктар Сямашка, вядучы падкасту «Кракатук» на «Беларускім Радыё Рацыя», у сваёй перадачы агучыў, што дыджэйскія вэрсіі выйшлі лепшымі за арыгіналы.

У прэс-рэлізе ў падтрымку сынглу й EP для «Experty.by» гурт адзначыў, што праца над маючым адбыцца дэбютным альбомам будзе завершана да пачатку зімы 2010 году. Гурт невылазна засеў у студыі дзеля запісу альбому. Як прызналіся ўдзельнікі 3 сьнежня 2010 году падчас он-лайн-канцэрту на самым вялікім беларускім партале «TUT.BY», дзе яны выканалі ў тым ліку некалькі песень з апошніх сынглаў, важная праца над алічбаваньнем твораў у студыі гуказапісу вымусіла моцна скараціць колькасьць жывых выступаў.

У інтэрнэт-этэры музыкі абвясьцілі, што на дыск плянуецца ўключыць 11 кампазыцыяў, і тэмы высакароднасьці, шчодрасьці, сілы духу, прагі да жыцьця з крыхай дзівацтваў і самаіроніі павінны прайсьці празь яго чырвонай ніткай. Таксама быў агучаны й удакладнёны графік запісу матэрыялу да кружэлкі цягам да восені 2011 году, згодна зь якім праца ішла яшчэ год.

### Выпуск альбому й гастролі
18 сакавіка 2012 году гурт зрабіў афіцыйны анонс свайго паўнафарматнага альбому *Gentleman* у кароткім анімацыйным відэа. Музычныя творы за апошнія тры гады былі аб’яднаны ў альбом *Gentleman*, і гэты рэліз пачаў быць даступны на афіцыйным сайце гурту з 21 сакавіка 2012 году бясплатна з магчымасьцю заплаціць столькі, колькі вы захочаце, для прыхільнікаў. Вакаліст Канстанцін Карман у камэнтары «Tuzin.fm» у дзень выпуску альбому заявіў, што *«на гэтым дыску няма прахадных песень. Альбом выйшаў разнастайным, але пры тым ён мае агульны настрой і не зацягнуты».

Варта адзначыць, што, нягледзячы на папярэднюю аб’яву, толькі 10 трэкаў зьявіліся ў фінальнай вэрсіі. Лідэр гурту Алег Вяль патлумачыў гэтае рашэньне ў камэнтары для «Experty.by»:

 
Першы канцэрт у падтрымку альбому прайшоў у [[Віцебск]]у 31 сакавіка ў клюбе «Чердачок». Зыход сталага барабаншчыку Ўладзімера Агаяна значна сапсаваў далейшыя гастрольныя пляны. Музыкі гурту, якія засталіся, нават адыгралі адзін з рэдкіх канцэртаў утрох. З улікам гэтых абставін пампэзнае шоу ў падтрымку выхаду самотніку было адкладзена да 11 кастрычніка 2012 году. У гэты дзень гурт «Hair Peace Salon» зрабіў прэзэнтацыю свайго альбому *Gentleman* у адным з самых папулярных канцэртных залаў Менску — клюбе «RE:PUBLIC». Падчас сольнага выступу музыкі выканалі песьні з альбому, некаторыя старыя хіты, сьпелі дуэт і пару [[кавэр]]аў сваіх песень на [[Беларуская мова|беларускай мове]], а таксама афіцыйна прадставілі свайго новага бубнача Аляксандра Сьцепановіча грамадзкасьці. Крытыкі ацанілі вялікі восеньскі канцэрт, які атрымаўся хатнім, без адменнай разынкі, «на чацвёрачку», у той час як Ірэна Катвіцкая, мастацкі кіраўнік фолк-гуртоў «», «Kazalpin» і іншых, адзначыла праз «[[Будзьма беларусамі!]]» элегантнасьць, вытанчанасьць і чысьціню выкананай джэнтльмэнамі праграмы.

Падчас наступнай паловы году было дадзена больш дадатковых канцэртаў у падтрымку матэрыялу новага альбому. Паўакустычную вэрсію сваёй праграмы *Gentleman* музыкі падрыхтавалі спэцыяльна для [[Бабруйск]]у. «*Мы зрабілі акустычную праграму выключна для канцэртаў, для слухачоў,* — тлумачыў „[[Эўрапейскае радыё для Беларусі|Эўрапейскаму радыё для Беларусі]]“ гітарыст Алег Вяль і дадаваў на „Ultra-Music“: — *Ды і нам самім цікава па-іншаму граць трэкі, якія ў электронным выкананьні трохі надакучылі»*. У далейшым альбом *Gentleman* у акустыцы паслухалі й менчукі. Паміж гэтым былі й сольныя рокавыя імпрэзы. Гурт «Clover Club» стаў напарнікам па канцэрту ў сакавіку 2013 году.

У тым жа месяцы гурт у трэці раз адыграў на штогадовым фэстывалю «Акустыка вясны». Як казалі музыкі, яны сутыкнуліся з патрэбай *«максымальна кампактна дабірацца да невялікіх гарадкоў»*, таму перапрацавалі свае песьні. У красавіку 2013 году «Hair Peace Salon» стаў гэдлайнерам на прэзэнтацыі складанкі мясцовых гуртоў «ССК-2» ў [[Слуцак|Слуцку]]. Скончыўся тур у падтрымку альбома маёвым канцэртам у [[Кіеў|Кіеву]].

== Аздабленьне ==
На думку крытыкаў Марыі Калесьнікавай з «Эўрапейскага радыё для Беларусі» і [[Зьміцер Падбярэскі|Зьмітра Падбярэскага]] з «ej.by» і «Experty.by», афармленьне альбому заслугоўвае асобных радкоў. Разам з заканчэньнем працы над музычным бокам плыты ў канцы 2011 году гурт пачаў шукаць «сапраўднага мастака», які б намаляваў вокладку. Такім чынам, на пярэдняй вокладцы й у буклеце CD дыску былі выкарыстаны малюнкі [[Сяргей Балянок|Сяргея Балянка]], беларускага мастака. Музыкі «Hair Peace Salon» былі ўражаны яго [[аквафортэ]], якія яны знайшлі ў мастацкай галерэі. Са згоды гравюрысту яго некалькі працаў былі набыты й ужыты для аздабленьня вокладкі й іншых старонак буклету CD, а таксама для анімаванага відэа да анонсу альбому.

== Крытыка ==
Альбом атрымаў у асноўным станоўчую крытыку. «Tuzin.fm» ахарактарызаваў CD наступнымі словамі: *«10 дыхтоўных трэкаў. Нічога лішняга. „Gentleman“ з шэрагу тых сёлетніх альбомаў, якімі можна безумоўна ганарыцца»*. У рэцэнзіі «Эўрапейскага радыё» запіс называўся як *«добрая, грунтоўная, прадуманая й гожая праца. Ну й асобны рэспэкт афармленьню»*. На думку калумністу сайту «[[Будзьма беларусамі!]]» Сяргея Будкіна, *«яны маюць усё, што трэба: выдатныя галасы, неблагую лірыку, хвацкі гук, бездакорнае выкананьне, пісьменную падачу»*. [[Зьміцер Падбярэскі]], адзін са штатных экспэртаў парталу «Experty.by», заўважыў, што *«гэты калектыў і знаходзіцца якраз ці не за ўсіх бліжэй да стандартнай эўрапейскай традыцыі сумяшчэньня рокавага інструмэнтарыя з дастаткова папсовай мэлёдыкай»*. Яго калегу [[Алег Клімаў|Алегу Клімаву]], які адзначыў, што *«„Rolz’n’Rulz“ чапляе»*, спадабалася большая энэргічнасьць і агрэсіўнасьць, а таксама й мэлядычнасьць. Іншы рэцэнзэнт «Experty.by» Зьміцер Безкаравайны пахваліў у альбоме *«мэлядычныя й мэлянхалічныя песьні, прыгожыя гітары й распазнавальны высокі вакал Алега Вялю»*. Марыя Калесьнікава, пазаштатны аўтар праекту «Experty.by», назвала альбом *«спружынай, якая пры выпростваньні не робіць больна, а лагодзіць»* і акцэнтавала ўвагу на *«шматгалосьсе, што часам прымушае ўспомніць лівэрпульскую чацьвёрку, надае гучаньню паветранасьць і адчуваньне буйнога мазку»*, а Сяргей Будкін палічыў, што *«прыемна чуць цэльны выпеставаны альбом, у якім ставяць не на адну-дзьве канкрэтныя песьні, а адразу на ўсе трэкі»*. Юрась Ускоў з «[[Наша Ніва|Нашай Нівы]]» падсумаваў ацэнкі айчынных экспэртаў: *«Дэбютнага альбому ад „Hair Peace Salon“ чакалі некалькі гадоў, вынік не расчараваў: выдатны брыт-рок, чыё студыйнае ўвасабленьне апынулася ня горшым за канцэртнае»*. Станоўчую адзнаку дыску даў і расейскі журналіст Аляксандр Філімонаў: *«Ласы я да ўсялякай брытаншчыны й гітаршчыны з мэлянхалічным вакалам і мінорнымі мэлёдыямі, таму й ня змог прайсьці міма»*.

У той жа час аглядальнікі адзначылі адсутнасьць яркасьці і арыгінальнасьці, таму што запіс чуўся як звычайны альбом брытанскай хвалі. На погляд аглядальніка «ej.by» і «Experty.by» Зьмітра Падбярэскага, музыка альбому выглядае недарэчна на фоне вокладкі на аснове твораў Сяргея Балянка, *«мастака насамрэч арыгінальнага, парадаксальнага»*. Уладальнік музычнага партала «Experty.by» Зьміцер Безкаравайны ў сваёй рэцэнзіі напісаў: *«Атрымаўся дыхтоўны альбом, які гучыць занадта прадказальна»*. Таксама журналісты паставілі на від бруднаваты гук, што разабраць большасьць тэкстаў на слых практычна нерэальна, ды пэўную недаказанасьць у песьнях.

== Узнагароды й прэміі ==
У аглядзе ад «Tuzin.fm» па выніках 2012 году альбом быў адзначаны як *«вельмі слаўная праца, дзе адчуваецца індывідуальнасьць»*. Раней кружэлка ўжо адзначалася сайтам у артыкуле «Топ-5 беларускай музыкі гэтай вясны». Дыск таксама падзяліў месцы з шостага па дзявятае ў рэйтынгу дзесяці лепшых альбомаў, выдадзеных за першае паўгодзьдзе 2012 году па вэрсіі парталу «Experty.by», быў адзначаны ў асабістых рэйтынгах ад Аляксандра Філімонава, рэдактару «Lenta.ru», Сяргея Будкіна, рэдактару «Tuzin.fm», Машы Калесьнікавай, рэдактару «Эўрапейскага радыё для Беларусі». [[Алег Клімаў]] як калумніст «[[Советская Белоруссия|Советской Белоруссии]]» напісаў пра плыту ў артыкуле пра найбольш годныя для папаўненьня асабістых фанатэкаў айчынныя альбомы за першыя сем месяцаў 2012 году. Першы трэк плыты «Borderline» быў выбраны ў топ лепшых сучасных беларускіх песень парталам «Lenta.ru». Таксама за альбом гурт атрымаў намінацыю ў катэгорыі «Дэбют году» на першай прафэсійнай музычнай прэміі Беларусі ў галіне року, інды й альтэрнатывы «Rock Profi».

== Сьпіс кампазыцыяў ==


== Удзельнікі ==


[[Hair Peace Salon]]:
* Алег Вяль — [[сьпеў|вакал]], бэк-вакал, [[Гітара|гітары]].
* Канстанцін Карман — [[сьпеў|вакал]], бэк-вакал, [[клявішы]].
* Максім Дзевічэнскі — [[Бас-гітара|бас]].
* Уладзімер Агаян — [[Ударная ўстаноўка|бубны]] <small>(1, 2, 3, 7, 8, 10).</small>
* Аляксей Кузьняцоў — [[Ударная ўстаноўка|бубны]] <small>(4, 5, 6).</small>

*'Вытворчасьць*':
* Яўген *«Yellow Kid»* Сухавей — зьвядзеньне <small>(1, 2, 6, 7, 8, 9, 10).</small>
* Павал Сініла — зьвядзеньне <small>(3, 5).</small>
* Анатоль Шманай — зьвядзеньне <small>(4).</small>
* Павал Сініла, студыя «Еverest Studio» — мастэрынг.
* Slap — дызайн вокладкі з выкарыстаньнем [[Аквафортэ|афортаў]] [[Сяргей Балянок|Сяргея Балянка]].
* [[Сяргей Балянок]] — ілюстрацыі вокладкі.
* Максім *«Krukoff»* Лушчык — анімацыя вокладкі.


== Кавэр-сьпевы ==

* [[Інды-рок]] гурт «[[Bristeil]]» стварыў [[Кавэр|кавэр-вэрсію]] сьпеву «Out of Time», з дапамогай [[Беларуская мова|беларускай мовы]] ажывіў яго гучаньне й выпусьціў твор на сваім самотніку «[[Cyruĺnia Svietu]]» пад назвай «Pa-za Časam» у 2014 годзе.
* Таксама для свайго новага гурту «Bristeil» Алег Вяль зрабіў творчы пераклад сьпеву *Gentleman*: беларускі варыянт мае назву *Вольны'', але ён яшчэ пакуль нідзе не выконваўся, прыадчыняў таямніцу Ільля Маліноўскі, музычны рэдактар «Эўрапейскага радыё для Беларусі», у 2014 годзе.

## Заўвагі

## Крыніцы

## Вонкавыя спасылкі
* Спампаваць альбом (Bandcamp)

Катэгорыя:Альбомы 2012 году
Катэгорыя:Альбомы Hair Peace Salon
Катэгорыя:Альбомы на ангельскай мове
Катэгорыя:Дэбютныя альбомы